LATVIJAS REPUBLIKAS MINISTRU KABINETS

2014.gada \_\_.\_\_\_\_\_\_\_\_\_\_\_\_ Noteikumi Nr.\_\_\_\_\_\_\_\_

Rīga (prot. Nr.\_\_\_\_\_\_.§)

**Noteikumi par Eiropas tehnisko novērtējumu**

Izdoti saskaņā ar likuma “Par atbilstības novērtēšanu” 7.panta pirmo daļu un Būvniecības likuma 5.panta pirmās daļas 11.punktu

1. Noteikumi nosaka kārtību, kādā izraugās Eiropas tehniskā novērtējuma institūciju, kā arī kārtību, kādā izdod Eiropas tehnisko novērtējumu.
2. Eiropas tehnisko novērtējumu būvizstrādājumam saskaņā ar Eiropas Parlamenta un Padomes 2011.gada 9.marta Regulu Nr. 305/2011, ar ko nosaka saskaņotus būvizstrādājumu tirdzniecības nosacījumus un atceļ Padomes Direktīvu 89/106/EEK (turpmāk – regula Nr. 305/2011), un šiem noteikumiem izdod šajos noteikumos noteiktajā kārtībā akreditēta tehniskā novērtējuma institūcija.
3. Juridiskā persona, kas pretendē izdot Eiropas tehniskos novērtējumus Latvijā (turpmāk – pretendents), iesniedz sabiedrības ar ierobežotu atbildību "Standartizācijas, akreditācijas un metroloģijas centrs" struktūrvienībā – Latvijas Nacionālajā akreditācijas birojā (turpmāk – Nacionālais akreditācijas birojs) –iesniegumu (1.pielikums), pievienojot dokumentus, kas apliecina pretendenta atbilstību regulas Nr. 305/2011 IV pielikuma 2.tabulā noteiktajām prasībām.
4. Nacionālais akreditācijas birojs pēc šo noteikumu 3.punktā minēto dokumentu saņemšanas izvērtē pretendenta kompetenci atbilstoši normatīvajiem aktiem par atbilstības novērtēšanas institūciju novērtēšanu, akreditāciju un uzraudzību un pieņem vienu no šādiem lēmumiem:
	1. piešķirt akreditāciju, ja pretendents atbilst regulas Nr. 305/2011 IV pielikuma 2.tabulā noteiktajām prasībām;
	2. nepiešķirt akreditāciju, ja pretendents neatbilst regulas Nr. 305/2011 IV pielikuma 2.tabulā noteiktajām prasībām.
5. Pretendents, kuram ir piešķirta akreditācija, uzskatāms par Latvijā apstiprinātu tehniskā novērtējuma institūciju regulas Nr. 305/2011 29.panta 1.punkta izpratnē. Ekonomikas ministrija informāciju par tehniskā novērtējuma institūciju paziņo citām Eiropas Ekonomikas zonas dalībvalstīm un Eiropas Komisijai.
6. Tehniskā novērtējuma institūcijas darbību un kompetenci uzrauga Nacionālais akreditācijas birojs atbilstoši regulas Nr. 305/2011 29.panta 3.punktam.
7. Tehniskā novērtējuma institūcija katru gadu līdz 31.martam iesniedz Ekonomikas ministrijā pārskatu par iepriekšējā gadā izsniegtajiem un izstrādes stadijā esošiem Eiropas tehniskajiem novērtējumiem, atteikumiem izdot Eiropas tehnisko novērtējumu, kā arī Eiropas novērtējuma dokumentiem, kuru izstrādē attiecīgā tehniskā novērtējuma institūcija līdzdarbojas vai ir līdzdarbojusies.
8. Lai saņemtu Eiropas tehnisko novērtējumu, ražotājs vai tā pilnvarots pārstāvis, kas reģistrēts Eiropas Ekonomikas zonas valstī un ir īpaši pilnvarots Eiropas tehniskā novērtējuma pieprasījuma iesnieguma (turpmāk – iesniegums) iesniegšanai (turpmāk – iesniedzējs), iesniedz tehniskā novērtējuma institūcijā iesniegumu atbilstoši šo noteikumu 2.pielikumam.
9. Iesniedzējs vienlaikus ir tiesīgs pieprasīt Eiropas tehnisko novērtējumu konkrētam būvizstrādājumam, būvizstrādājumu komplektam vai būvizstrādājumu saimei tikai vienā Eiropas Ekonomikas zonas valsts tehniskā novērtējuma institūcijā.
10. Pieprasot Eiropas tehnisko novērtējumu, iesniedzējs piekrīt, ka tehniskā novērtējuma institūcija par iesnieguma saturu informē Eiropas Komisiju, regulas Nr. 305/2011 31.panta 1.punktā minēto tehniskā novērtējuma organizāciju un citu Eiropas Ekonomikas zonas dalībvalstu tehniskā novērtējuma institūcijas.
11. Iesniegumā norāda visas iespējamās būvizstrādājuma ražotnes un to atrašanās vietas. Iesniedzējs nodrošina, lai tehniskā novērtējuma institūcijas speciālisti vai tās pilnvarotie eksperti, veicot tehnisko novērtēšanu, varētu apmeklēt šīs ražotnes to darba laikā.
12. Tehniskā novērtējuma institūcijai ir tiesības pieprasīt, lai iesniedzējs iesniegumam pievieno šādus dokumentus:
	1. būvizstrādājuma aprakstu un rasējumus;
	2. būvizstrādājuma specifikācijas;
	3. testēšanas pārskatus;
	4. aprēķinus;
	5. citu informāciju, kas nepieciešama būvizstrādājuma tehniskajai novērtēšanai un atbilstības izvērtēšanai attiecībā uz derīgumu paredzētajai izmantošanai.
13. Tehniskās novērtēšanas procedūras un Eiropas tehniskā novērtējuma piešķiršanas izmaksas sedz iesniedzējs.
14. Tehniskā novērtējuma institūcija un tās pilnvarotie eksperti nodrošina informācijas aizsargāšanu, kas tiem kļuvusi zināma, izskatot iesniegumu un pieņemot lēmumu par Eiropas tehniskā novērtējuma piešķiršanu.
15. Atzīt par spēku zaudējušiem Ministru kabineta 2013.gada 29.oktobra noteikumus Nr.1185 "Noteikumi par Eiropas tehnisko novērtējumu" (Latvijas Vēstnesis, 2013, 214.nr.).
16. Noteikumi stājas spēkā vienlaikus ar Saeimas 2013. gada 9. jūlijā pieņemto Būvniecības likumu.

Ministru prezidente L. Straujuma

Ekonomikas ministrs V. Dombrovskis

Iesniedzējs:

Ekonomikas ministrs V. Dombrovskis

Vīza:

Valsts sekretāra

pienākumu izpildītājs,

valsts sekretāra vietnieks A.Liepiņš

07.02.2014. 13:25

570
A. Mālnieks, 67013086

Andris.Malnieks@em.gov.lv